b'\n_START_ARTICLE_\nKapucinski samostan Vipavski Kri\xc5\xbe\n_START_SECTION_\nNastanek samostana\n_START_PARAGRAPH_\nKatoli\xc5\xa1ki grofje Attemsi od protestanskih grofov Thurn odkupijo grad in ob njem leta 1637 za kapucine zgradijo samostan in cerkev sv. Fran\xc4\x8di\xc5\xa1ka.\n_START_SECTION_\nSamostanska knji\xc5\xbenica\n_START_PARAGRAPH_\nNajdragocenej\xc5\xa1e delo, ki ga hrani samostan, je rokopisni kodeks \xe2\x80\x93 molitvenik iz 15. stoletja, pisan v gotski minuskuli in okra\xc5\xa1en z bogatimi iluminacijami in inicialkami. Od dragocenosti hrani knji\xc5\xbenica pet knjig pridig Sveti priro\xc4\x8dnik rojaka kapucina Janeza Svetokri\xc5\xa1kega, zbrane spise sv. Hieronima v 24 zvezkih, dela sv. Avgu\xc5\xa1tina v 18. zvezkih (Benetke 1740-1770), Sch\xc3\xb6nlebnovo Carniolia antiqua et nova (1681), Rogerijev pridigarski priro\xc4\x8dnik Palmarium Empyreum (1742), itd._NEWLINE_Pri ogledu starega dela knji\xc5\xbenice lahko vidimo okoli 2000 knjig, tiskanih med letoma 1510 in 1800. Celotna samostanska knji\xc5\xbenica pa je originalno \xc5\xa1tela blizu 25.000 knjig. Precej\xc5\xa1njo \xc5\xa1kodo je utrpela po letu 1917, ko so jo bili zaradi bli\xc5\xbeine so\xc5\xa1ke fronte prisiljeni preseliti v Kr\xc5\xa1ko. Predvsem med drugo svetovno vojno in po njej so bile knjige v Kr\xc5\xa1kem prepu\xc5\xa1\xc4\x8dene na milost in nemilost komurkoli, z njimi so celo kurili. Tako se je ohranila le desetina prvotnega knji\xc5\xbenega fonda.\n_START_SECTION_\nLikovna dedi\xc5\xa1\xc4\x8dina\n_START_PARAGRAPH_\nV cerkvi je velika baro\xc4\x8dna slika \xc2\xbbSlava Svete Trojice\xc2\xab\xc2\xa0(1668) kapucinskega brata Oswalda, ki je v njej zdru\xc5\xbeil severne in bene\xc5\xa1ke slogovne prvine. Gre za eno najve\xc4\x8djih in najlep\xc5\xa1ih baro\xc4\x8dnih slik na platnu na Slovenskem. Na glavnem oltarju je slika sv. Fran\xc4\x8di\xc5\xa1ka in sv. Klare ob Kri\xc5\xbeanem. Podobo sv. Valentina v stranski kapeli je leta 1793 naslikal ljubljanski mojster Jakob Sch\xc3\xb6nberg; v devetdesetih letih 19. stoletja pa je Simon Ogrin izdelal \xc5\xa1e stropno fresko v prezbiteriju (Porcijunkulski odpustek) in Kri\xc5\xbeev pot._NEWLINE_V molitvenem koru bratov za glavnim oltarjem, pritegnejo pozornost slike Bo\xc5\xbeje Matere, sv. Marjete Kortonske in preroka Natana pred kraljem Davidom. Bene\xc5\xa1ki slog prevladuje tudi v upodobitvi Fran\xc4\x8di\xc5\xa1ka Asi\xc5\xa1kega, ki na gori La Verni prejema Kristusove rane (1630); na koro\xc5\xa1ko slikarsko \xc5\xa1olo pa spominja \xc2\xbbSveta (Kristusova) glava\xc2\xab. V samostanski jedilnici pa je ob upodobitvah kapucinskih svetnikov v furlansko-bene\xc5\xa1kem slogu upodobljena Zadnja ve\xc4\x8derja iz okoli leta 1700.'